क्यानको साधारणसभा सुर्खेतमा सुरु
नेपाल क्रिकेट संघ (क्यान) को वार्षिक साधारणसभा आइतबारदेखि वीरेन्द्रनगरमा सुरु भएको छ । कर्णालीमा क्यानको पहिलो साधारणसभा भएको हो । साधारणसभाको कर्णालीका मुख्यमन्त्री राजकुमार शर्माले उद्घाटन गरे । उनले १० औं राष्ट्रिय खेलकुद समयमै आयोजना गर्न पूर्वाधार निर्माणका कामलाई तीव्रता दिइएको बताए ।
सुर्खेत — नेपाल क्रिकेट संघ (क्यान) को वार्षिक साधारणसभा आइतबारदेखि वीरेन्द्रनगरमा सुरु भएको छ । कर्णालीमा क्यानको पहिलो साधारणसभा भएको हो । साधारणसभाको कर्णालीका मुख्यमन्त्री राजकुमार शर्माले उद्घाटन गरे । उनले १० औं राष्ट्रिय खेलकुद समयमै आयोजना गर्न पूर्वाधार निर्माणका कामलाई तीव्रता दिइएको बताए ।शर्माले कर्णालीमा राम्रा खेलाडी उत्पादन गरी कम्तीमा सय अंकको पदक कर्णाली प्रदेशलाई दिलाउने गरी कार्ययोजना बनाएर काम सुरु गर्न लागिएको बताए । ‘कर्णालीमा राष्ट्रिय प्रतियोगिता गरेर मात्र भएन, १० औं राष्ट्रिय प्रतियोगितामा घरेलु मैदानको सदुपयोग गरी कर्णालीले सम्मानजनक स्थान ल्याउनेछ,’ उनले भने, ‘कर्णालीको गौरवको आयोजनाका रूपमा प्रदेश रंगशालाको काम पनि भइरहेको छ, जिल्ला जिल्लामा खेल पूर्वाधार निर्माण गर्न बजेटको कमी हुन दिने छैनौं ।’ क्यानको साधारणसभाले कर्णालीमा उत्कृष्ट खेलाडी उत्पादन गर्न प्रेरणा दिएको उनको भनाइ छ ।क्यानले सन् २०२२ मा गर्नुपर्ने वार्षिक साधारणसभा ढिलो गरी गरेको हो । आगामी १० औं राष्ट्रिय खेलकुद कर्णालीमा हुन लागेकाले खेलकुद र यसका पूर्वाधारबारे सन्देश दिने पनि सुर्खेतमा साधारणसभा आयोजना गरिएको क्यानका अध्यक्ष चतुरबहादुर चन्दले बताए । उनका अनुसार २२ डिसेम्बरभित्र साधारणसभा गरिसक्नुपर्ने प्रावधान भए पनि विशेष कारणवशः ढिला भएको हो । उनका अनुसार सोमबार सकिने साधारणसभामा नियमित बजेट र कार्यक्रमलगायत विषयमा छलफल हुनेछ । चन्दले बलात्कार आरोपित पूर्वकप्तान सन्दीप लामिछानेले खेल्न पाउनुपर्ने पनि बताए । उनले यसबारे सम्मानित अदालतले गरेको निर्णय आफूहरूले मान्नेसमेत जानकारी दिए । पुसमा आयोजित टी–२० लिगमा म्याच फिक्सिङका दोषीलाई कारबाही गर्ने सम्बन्धमा भने क्यानमा कुनै विवाद नरहेको उनको दाबी छ । ‘म्याच फिक्सिङका सम्बन्धमा आईसीसीको नियमअनुसार नेपाल प्रहरीले पक्राउ गरेर छानबिन गरी कारबाही प्रक्रिया अघि बढाएको छ । यसबारे आईसीसीले चासो दिएको छ । हामीले कारबाही पनि गरेका छौं,’ उनले भने, ‘अब क्यानले त्यस्ता गतिविधि हुन दिने छैन ।’ साधारणसभामा ४५ जिल्लाका प्रतिनिधि, २१ जना प्रदेश प्रतिनिधि, १७ जना केन्द्रीय सदस्य, ३ पर्यवेक्षक, एम्पायर र कोच गरी ८७ जना सहभागी छन् ।